Diari Oficial de la Generalitat Valenciana


Sumari del DOGV 5457, del 23-02-2007 (2007/1945)

ORDE de 18 de gener de 2007, de la Conselleria de Cultura, Educació i Esport, per la qual es convoquen ajudes per a actuacions de restauració i conservació de pintura mural.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5457

Data del DOGV
:   23-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1945


Data del document
:   18-01-2007

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * protecció del patrimoni
    * arqueologia
    * societat sense fins de lucre
    * pintura
    * administració local
    * suport econòmic

L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i modificat per Llei Orgànica 1/2006, de 10 d'abril establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució Espanyola. Estes funcions es van transferir a la Generalitat pel Reial Decret 3.066/1983, de 13 d'octubre, i estan atribuïdes a la Conselleria de Cultura, Educació i Esport pel Decret 8/2004, de 3 de setembre, del president de la Generalitat, pel qual s'assignen competències a les conselleries.
Amb el propòsit de fomentar la restauració i conservació del patrimoni cultural valencià, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
ORDENE
Primer
Es convoquen ajudes per a la realització d'actuacions de restauració i consolidació de pintura mural sobre edificis integrants del patrimoni cultural valencià, d'acord amb la Llei 4/98, d'11 de juny, del Patrimoni Cultural Valencià. S'aproven les bases per les quals es regix esta convocatòria, així com els annexos I, II i III relatius al model normalitzat de sol·licitud, alta de tercers, cessió de drets de propietat intel·lectual.
Segon
L'import total de les subvencions és de cent deu mil euros (110.000 Euros) i serà satisfet a càrrec de l'aplicació pressupostària 28.15.62.133.85, codi línia T4442000, capítol 7, del pressupost de la Generalitat de l'exercici 2007.
DISPOSICIONS FINALS
Primera
Es delega en el director general de Patrimoni Cultural Valencià, en els més amplis termes possibles, la facultat de concedir estes ajudes i de dictar les resolucions necessàries per al desplegament i execució de la present orde.
Segona
La present orde produirà efectes a partir de la publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu en els terminis i davant dels òrgans i pels interessats que s'indiquen a continuació:
a) El recurs de reposició s'ha d'interposar davant del conseller de Cultura, Educació i Esport en el termini d'un mes des de l'endemà de la publicació, a excepció de les administracions públiques que no poden interposar recurs en via administrativa, de conformitat amb l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València,18 de gener de 2007
El conseller de Cultura, Educació i Esport
ALEJANDRO FONT DE MORA TURÓN
Bases per a la concessió d'ajudes per a actuacions de restauració i conservació de pintura mural.
Primera. Objecte de la convocatòria
L'objecte d'esta convocatòria és la concessió d'ajudes per a actuacions de restauració i consolidació de pintura mural sobre edificis integrants del patrimoni cultural valencià, d'acord amb la Llei 4/98, d'11 de juny, del Patrimoni Cultural Valencià.
Segona. Beneficiaris i requisits
Podran sol·licitar estes ajudes els ajuntaments, altres entitats locals i les institucions privades sense fins de lucre de la Comunitat Valenciana que no gaudisquen d'ajudes finançades a càrrec del mateix programa del pressupost de la Generalitat per a 2007.
Tercera. Dotació
La dotació màxima a percebre pel beneficiari serà de tretze mil set-cents cinquanta euros (13.750 Euros).
Quarta. Sol·licituds, termini i documentació
1. Les sol·licituds es formularan segons el model d'imprés normalitzat que s'adjunta com a annex I i que figura en l'adreça d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià i Museus. Els impresos també es podran obtindre en les dependències de la Conselleria de Cultura, Educació i Esport, tant en els servicis centrals de l'avinguda de Campanar, 32, de València, com en les direccions territorials de Cultura, Educació i Esport d'Alacant, Castelló i València.
2. Les sol·licituds hauran de ser subscrites pels que tenen la representació en cada cas d'acord amb la normativa aplicable.
3. Les sol·licituds aniran acompanyades preceptivament i inicialment dels documents següents:
a) Acreditació de la representació i de la capacitat del signatari de la sol·licitud per a representar l'ajuntament o l'entitat sense ànim de lucre, que podrà consistir en document públic o, almenys, certificat de l'acord adoptat per l'òrgan de govern que corresponga en què es faculte el representant per a subscriure la sol·licitud. En tot cas caldrà adjuntar la fotocòpia compulsada del DNI del sol·licitant.
b) Justificació de l'existència i personalitat de l'entitat privada sense ànim de lucre, aportant el certificat de trobar-se inscrites en el Registre de Fundacions i/o còpia degudament legalitzada de l'acta de constitució junt amb els estatuts o normes rectores per què es regix la seua activitat.
c) Cost total de l'actuació per a la qual sol·licita l'ajuda, així com el compromís formal que es realitzarà íntegrament en el present exercici i en els termes que ha sigut proposada per l'entitat sol·licitant.
d) Projecte simplificat de la intervenció que es pretén realitzar, presentat i firmat per empresa o professional competent en la matèria. Inclourà una descripció detallada i pressupost descriptiu o factura pro forma. Igualment, hi haurà una descripció detallada de l'estat actual de les pintures murals, completada per mitjà de la documentació fotogràfica oportuna. També ha de figurar el termini previst per a la seua execució dins dels termes preclusius que establixen les presents bases.
e) En el cas que hi haja participació del peticionari en el finançament, compromís de cofinançament de la intervenció a realitzar, acreditant-ho fefaentment en tots els casos, per als ajuntaments amb certificat de l'acord municipal adoptat respecte d'això, en el qual es mencione expressament que hi ha crèdit en el pressupost de la corporació municipal per al cofinançament en els termes abans indicats, a càrrec de la partida pressupostària corresponent, o bé per mitjà d'informe de l'interventor de l'Ajuntament, per a les altres entitats haurà d'aportar-se, com a mínim, certificat de l'acord adoptat per l'òrgan que en cada cas es justifique competent segons les seues normes rectores que, igualment, hauran d'acreditar-se degudament.
f) Curriculum vitae detallat del professional o empresa que participa en el projecte, segons el model de l'annex.
g) Manteniment de tercers, segons el model de l'annex II.
h) Certificats vigents acreditatius d'estar al corrent en el compliment de les obligacions tributàries estatals i/o autonòmiques i de Seguretat Social, en els termes i forma que establix l'article 14, paràgraf primer, apartat e) de la Llei 38/2003, de 17 de novembre, General de Subvencions i l'Orde de 30 de maig de 1996, de la Conselleria d'Economia i Hisenda. Queden exonerades, amb caràcter general, del compliment de la dita acreditació les entitats locals, així com els ens i empreses a què es referix l'article 5 del text refós de la Llei d'Hisenda Pública de la Generalitat. En el cas que el certificat no siga expedit per l'òrgan competent dins del termini màxim previst, n'hi haurà prou amb adjuntar a la sol·licitud inicial l'acreditació d'haver-lo sol·licitat, i s'haurà d'aportar este tan prompte com s'expedisca.
i) La justificació per part dels sol·licitants de no incórrer en les prohibicions per a obtindre la condició de beneficiari assenyalades en els apartats 1 i 3 de l'article 13 de la Llei 38/2003, de 17 de novembre, General de Subvencions, acompanyant preceptivament la sol·licitud de testimoni judicial, certificats telemàtics o transmissions de dades, o certificació administrativa. Quan no puguen ser expedits per l'autoritat competent, es podrà substituir per una declaració responsable atorgada davant d'una autoritat administrativa o notari públic.
j) Document de cessió de drets de propietat intel·lectual segons el model que figura com a annex a la present convocatòria.
4. El termini per a la presentació de sol·licituds serà d'un mes comptat a partir de l'endemà de la publicació d'esta orde en el Diari Oficial de la Comunitat Valenciana.
5. Només s'admetrà una sol·licitud per peticionari i per immoble.
6. Les sol·licituds s'hauran de presentar en el registre general d'esta conselleria o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la documentació es presenta en lloc diferent dels registres de la Conselleria de Cultura, Educació i Esport, se n'haurà de remetre còpia el mateix dia per mitjà de fax a l'òrgan convocant i al número 96 386 65 06.
7. D'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en estes bases es requerirà l'interessat perquè, en el termini de 10 dies, esmene la falta o perquè adjunte els documents preceptius, amb indicació que, si no ho fa, es considerarà que desistix de la petició, després de la resolució prèvia que haurà de ser dictada en els termes que preveu l'article 42 de la mencionada llei.
8. Les actuacions que afecten béns d'interés cultural incoats o declarats requerixen, d'acord amb la Llei 4/1998, d'11 de juny, del Patrimoni Cultural Valencià, autorització administrativa prèvia, per la qual cosa les sol·licituds d'ajudes amb la documentació aportada seran considerades com a sol·licituds de la dita autorització en els casos dels projectes que resulten beneficiaris de les ajudes.
Quinta. Criteris de prioritat i baremació
1. Per a la concessió d'estes ajudes, es tindran en compte els criteris de prioritat i puntuació següents:
a) Criteri bàsic. Interés o valor històric i artístic.
Pintures murals consubstancialment vinculades a béns d'interés cultural incoats o declarats o pintures murals d'interés patrimonial amb un informe previ de la Direcció General de Patrimoni Cultural Valencià i Museus sobre el seu interés historicoartístic. Es baremaran fins a un màxim de 5 punts.
b) Criteri d'oportunitat.
Nivells d'urgència segons l'informe dels tècnics de la Direcció General de Patrimoni Cultural Valencià i Museus. Es baremaran fins a un màxim de 5 punts.
c) Criteri de participació econòmica.
La participació del peticionari en el cofinançament es valorarà fins a un màxim de 5 punts.
d) Criteris addicionals fins a un màxim de 3 punts:
- L'execució anterior, o en l'actualitat, d'actuacions arquitectòniques sobre l'immoble que aconsellen o determinen la necessitat de la restauració proposada.
- L'existència d'estudis previs realitzats o supervisats per la Direcció General de Patrimoni Cultural Valencià i Museus que aconsellen o determinen la necessitat de la restauració proposada.
2. Per a poder atorgar una subvenció s'haurà d'obtindre puntuació en el criteri bàsic. La baremació la realitzaran els òrgans esmentats en la base sexta i com a suma dels punts obtinguts en els apartats a, b, c i d.
3. Si de l'examen del projecte, a l'efecte d'emetre l'autorització administrativa mencionada en el punt 8 de la base quarta, es considera la no-procedència, esta implicarà la denegació de l'ajuda, sense perjuí de l'obligació de resoldre expressament tant la sol·licitud d'autorització com la denegació expressa de l'ajuda.
Sexta. Comissió avaluadora
La proposta de concessió d'ajudes correspondrà a la comissió avaluadora, que estarà presidida per la cap de l'Àrea de Patrimoni Cultural. Formaran part d'esta, el cap del Servici del Patrimoni Arquitectònic i Mediambiental, la directora-gerent de l'Institut Valencià de Conservació i Restauració de Béns Culturals de la Comunitat Valenciana, i com a vocals, quatre tècnics de la Direcció General de Patrimoni Cultural Valencià que seran el titular de la Unitat de Belles Arts i els tres inspectors territorials de Béns Mobles, un dels quals actuarà com a secretari amb veu i vot.
Es faculta la comissió avaluadora per a realitzar per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts, i fer un seguiment periòdic del treball realitzat durant la beca. La comissió podrà tindre tants assessors com considere convenient.
Sèptima. Resolució
1. Una vegada finalitzada la valoració de les sol·licituds presentades, la comissió elevarà una proposta al director general de Patrimoni Cultural Valencià i Museus, el qual resoldrà en el termini de quinze dies l'adjudicació de les ajudes per delegació del conseller de Cultura, Educació i Esport. La resolució es publicarà en el Diari Oficial de la Comunitat Valenciana.
2. El termini per a resoldre i notificar l'adjudicació de les subvencions serà de tres mesos des de la publicació en el DOCV de la present convocatòria. La resolució que adjudique les subvencions es publicarà en el Diari Oficial de la Comunitat Valenciana, amb subjecció al que disposa l'article 18.1 de la Llei 38/2003, de 17 de novembre, General de Subvencions.
3. Si en el termini de tres mesos comptats des del dia que es publique la present orde que convoca les subvencions, no s'acorda i es notifica la resolució corresponent, s'entendrà que totes les peticions presentades queden desestimades sense perjuí de l'obligació de resoldre expressament tant la sol·licitud d'autorització com la denegació expressa de l'ajuda.
Octava. Obligacions dels beneficiaris
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, i es particularitzen les següents:
a) Acreditar davant de la Conselleria de Cultura, Educació i Esport l'íntegra realització de la intervenció en els termes en què ha sigut proposada pel sol·licitant, així com el compliment dels requisits i condicions que determinen la concessió de la subvenció.
b) Sotmetre's a les actuacions de comprovació a efectuar per la Direcció General de Patrimoni Cultural Valencià, així com qualssevol altres de comprovació i control financer que puga realitzar la Intervenció General de la Generalitat, aportant tota la informació que siga requerida en l'exercici de les actuacions anteriors en relació amb les subvencions concedides.
c) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les actuacions subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts. En tot cas s'haurà d'acreditar la circumstància que amb la present subvenció i altres ajudes, ingressos o recursos que efectivament financen l'activitat subvencionada, es pot realitzar esta en la seua integritat, en els termes i quantia en què ha sigut proposada pel sol·licitant.
d) Executar la intervenció d'acord amb el projecte simplificat i comunicar a la Direcció General de Patrimoni Cultural Valencià qualsevol modificació d'este.
e) Contractar l'execució de les obres i remetre a la Direcció General de Patrimoni Cultural Valencià el certificat d'acord d'adjudicació o, si és el cas, una còpia del contracte, en els 10 dies següents a la seua adopció. A partir del moment de la contractació de les obres començarà a computar-se el termini d'execució previst en el projecte tècnic que s'adjunte a la sol·licitud inicial de l'interessat.
f) Assumir els majors costos que puguen produir-se respecte del cost d'adjudicació, bé per revisions de preu o per millores, imprevistos o ampliacions.
g) El dia anterior al d'iniciació de l'obra, el beneficiari estarà obligat a col·locar en lloc visible de l'exterior de l'immoble en què es realitzen les obres, un cartell de model normalitzat i ajustat al format prèviament establit per esta Conselleria que explicitarà i quantificarà la participació financera d'esta en l'actuació.
Novena. Regulació del pagament
1. El pagament de l'ajuda concedida es farà efectiu per mitjà de transferència. Perquè es puga realitzar el pagament caldrà aportar, abans del 30 de novembre de 2007, justificació de la realització de l'actuació per mitjà de la presentació dels documents següents:
a) Compte justificatiu amb indicació expressa de les activitats que hagen sigut finançades amb la subvenció i el seu cost, amb el desglossament de cada un dels conceptes i el cost particularitzat corresponent a estos.
b) Document comptable de reconeixement de l'obligació o còpia degudament legalitzada per a les corporacions locals i, a més en tot cas, factures que justifiquen les despeses realitzades per a dur a terme l'activitat per l'import del cost total d'esta, incloent-hi les despeses objecte del cofinançament per les institucions o entitats i de la quantia de l'ajuda concedida. En este últim cas haurà d'incorporar-se en la justificació l'import, la procedència i l'aplicació d'estos fons a les activitats subvencionades. Les despeses s'acreditaran, doncs, en tot cas, per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa. També podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.
c) Certificació de l'obra, segons el model que subministrarà la Direcció General de Patrimoni Cultural Valencià i Museus, en triple versió i subscrit i firmat pel representant de l'empresa adjudicatària i el responsable de la institució peticionària. Les certificacions es referiran a obres realment executades, i no s'admetran les d'abonaments o bestretes a compte per materials, instal·lacions o equips.
d) Memòria descriptiva de l'obra realitzada i dels tractaments aplicats, en què s'indicarà, per mitjà de textos, fotografies, gràfics i qualsevol altre mitjà, l'estat previ del bé, les actuacions i els materials emprats, així com l'estat final d'este. La memòria haurà de ser presentada en paper i CD.
2. La no-execució de l'obra completa o la seua inadequació als termes del projecte aprovat suposarà la pèrdua de la subvenció, amb audiència prèvia de l'interessat i supervisió tècnica d'esta direcció general, i s'aplicarà, en el que siga procedent, el principi de proporcionalitat.
3. En el cas que hi haja cofinançament, l'import de les obres l'adjudicació de les quals es realitze per valor inferior al pressupost presentat, s'abonarà d'acord amb el percentatge que corresponga, amb audiència prèvia de l'interessat.
Deu. Inspecció i suport tècnic
La Direcció General de Patrimoni Cultural Valencià i Museus i l'Institut Valencià de Conservació i Restauració de Béns Culturals podran supervisar en qualsevol moment les obres i prestarà el suport tècnic que siga necessari per a la seua posada en marxa.
Onze. Propietat intel·lectual
Els autors dels treballs entregats a l'empara d'esta convocatòria es comprometen, com a condició prèvia al pagament de l'ajuda i des del mateix moment en què formalitzen la sol·licitud, a cedir gratuïtament i per escrit els drets d'explotació en totes i cada una de les modalitats previstes legalment, en l'àmbit nacional i internacional, indefinidament i en règim d'exclusivitat, si bé la Generalitat podrà autoritzar la publicació per compte de l'autor o un tercer de l'obra.
Dotze. Altres disposicions
1. La Conselleria de Cultura, Educació i Esport es reserva la possibilitat de revocar la subvenció, amb audiència prèvia a l'interessat, en cas d'incompliment de les obligacions imposades a les institucions beneficiàries.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats, podrà donar lloc a modificar la resolució de concessió, i s'abonarà esta en proporció i amb audiència prèvia de l'interessat.
3. L'import de les subvencions en cap cas podrà ser de tal quantia que, aïlladament o en concurrència amb subvencions, ajudes o ingressos d'altres administracions públiques o d'altres ens públics o privats, supere el cost de l'activitat subvencionada
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els supòsits previstos en l'article 37 de la Llei 38/2003, de 17 de novembre, General de Subvencions
Igualment, en el supòsit previst en el punt tercer d'esta base quan la subvenció principal siga de la Generalitat, serà procedent el reintegrament de l'excés obtingut sobre el cost de l'activitat realitzada.